
Átlátszó fa készítése UV segített delignifikációval hazai lombos faanyagokból

Kulcsszavak: faanyagmodifikáció; ligninmentesítés; polimerizáció; átlátszófa; tejsav
A TDK dolgozatom az átlátszó faanyag előállításának egyik módszerét vizsgálja, különös tekintettel a lignin eltávolítására UV segítségével és a fent maradt cellulóz váz telítése.
A kutatás négy fő részből áll:
Szakirodalmi kutatás: Áttekintés az átlátszó fa készítésének elméleti hátteréről és korábbi kutatásokról. Az átlátszó fa előállítása két fő szakaszból áll: a lignin eltávolítása és a delignifikált minták polimerekkel való telítése.
UV-A segített delignifikáció: Az UV-A fény hatására a lignin részben vagy teljesen feloldódik, megváltoztatva a faanyag szerkezetét. A tölgy és bükk minták tömegveszteségét vizsgáltam, ahol a tölgy minták átlagosan 20%-os, míg a bükk minták 23%-os tömegveszteséget mutattak. Ez a különbség a fafajok lignin tartalmának eltéréséből adódik.
Tejsavval történő in situ polimerizáció: A delignifikált faanyagokat tejsavval és katalizátorokkal vákuum impregnálással kezeltem. A tejsavval telített faanyagok sötétbarnára vagy feketére színeződtek, ami a katalizátor nem megfelelő arányát mutatja. A két napos hőkezelés hatására a politejsav jobban kikeményedett.
Epoxigyantával történő telítés: Az epoxigyantát vákuum impregnálással juttattam a delignifikált faanyagokba, amelyek halványsárgán elszíneződtek, és a gyanta kitöltötte a sejtfalak közötti üregeket. Az epoxigyanta előnye, hogy könnyen elérhető és használható, hátránya viszont, hogy nem újrahasznosítható és nem biológiailag lebomló.
A kutatásom hozzájárul a fenntartható és innovatív faipari megoldások fejlesztéséhez, különös tekintettel az átlátszó faanyag előállítására, amely környezetbarát és kreatív alternatívát kínál a hagyományos faanyagok felhasználására.



